Snøkaos i Norge: – Så mye snø har det ikke vært siden 1994
I vår protokoll har vi fått inn en rekke bilder som viser at Norge er dekt av et nokså tykt lag med snø. Vi vil se dine bilder fra både snøkaos og snøkos! Send inn dine bilder her. Sigmund H. Stenby sier det måtte fire stykker til for å måke av snøen på hytta på Budor i Hedmark. – Det var en meter og førti centimeter. Heldigvis har jeg en veldig robust og ny hytte slik at det gikk bra, men for eldre hytter kan det være et problem, sier Stenby til VG. Han forteller at det alltid er rikt med snø på vinterstid på Budor, men det kanskje er ekstra mye i år. Han håper dog at solen smelter bort det meste om ikke så lang tid. – Jeg er ganske lei snøen, nå kan det bli vår!Evy Høiby bor i Nordskogbygda i Hernes. Hun forteller at de ikke har vært så mye snø der siden det var OL på Lillehammer. – Det er ekstra mye i år. Så mye snø har det ikke vært siden 1994, forteller Høiby. Bildet er tatt fra gårdsplassen og inn mot hagen. Hun forteller at det har gått nokså problemfritt, men at hun er lei all snøen som hun ikke tror vil forsvinne før i mai. – Man kan vel si at jeg er møkk lei all den snøen, sier Høiby.– Det er tre meter til takrennen, og snøen rekker nesten helt opp, sier Arvid Nordmarken til VG. Han måtte ta fatt på måkingen for å finne fram til soveromsvinduet på hytta hans på Liaåsen i Valdres. Nordmarken forteller at det for fire år siden var det enda mer snø, men at det i år også har kommet «håpløst mye». – Det svinger veldig. I fjor var det nesten ikke til å kjenne igjen siden det kom så lite snø, mens i år har det kommet ekstremt mye igjen. Vinterferien skal han ikke tilbringe på Liaåsen. – Jeg har fått nok, så i vinterferien blir jeg hjemme, sier Nordmarken.Kaare Jevnaker fra Hamar må ta turen til hytta på Sjusjøen for å måke snø jevnlig. Han forteller at det ofte er så mye snø på hytteområdet i Ringsaker. – Det er snøsikkert på Sjusjøen. Det er fantastiske skiløyper hvert år, forteller han. Da han var på hytta forrige helg måtte brøytebilen komme til unnsetning tre ganger. – Det snødde en halvmeter! Vi brukte en del tid på å skuffe all snøen, men det gikk bra. Vi hadde ingen problemer siden brøytebilen kom så ofte, forklarer Jevnaker.
Måking, brøyting og strøing: Store snømengder fører til at det er dét som står i hodet på mange nordmenn for tiden.